b'\n_START_ARTICLE_\nBiserica Cuvioasa Paraschiva din Clopotiva\n_START_PARAGRAPH_\nBiserica de zid cu hramul \xe2\x80\x9eCuvioasa Paraschiva\xe2\x80\x9d din Clopotiva, comuna R\xc3\xa2u de Mori, jude\xc8\x9bul Hunedoara a fost construit\xc4\x83 \xc3\xaen 1880. Biserica se afl\xc4\x83 pe noua list\xc4\x83 a monumentelor istorice sub codul LMI: HD-II-m-B-03298.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8en mijlocul satului Clopotiva se \xc3\xaenal\xc8\x9b\xc4\x83 ast\xc4\x83zi, la mic\xc4\x83 distan\xc8\x9b\xc4\x83 una de cealalt\xc4\x83, dou\xc4\x83 biserici de zid, succesoarele unei ctitorii medievale din piatr\xc4\x83, r\xc4\x83pit\xc4\x83 de calvini \xc3\xaen a doua jum\xc4\x83tate a secolului al XVI-lea. \xc3\x8en acel l\xc4\x83ca\xc8\x99 de cult va fi slujit \xc3\xaensu\xc8\x99i Zampa, preotul men\xc8\x9bionat ca f\xc4\x83c\xc3\xa2nd parte din scaunul de judecat\xc4\x83 \xc3\xaentrunit la Ha\xc8\x9beg, \xc3\xaen ziua de 2 iunie 1360: "Petrus archydiaconus de Oztro, Zampa de Clopotiva, Balk de Possana, Dalk de Domsus et Dragomyr de Tusta, ecclesiarum sacerdotes Olachales". \xc3\x8enceputurile sf\xc3\xa2ntului l\xc4\x83ca\xc8\x99 se pierd \xc3\xaen negurile istoriei. Cnejii Neagomir \xc8\x99i Litovoi (Litinoia), contemporanii lui Zampa, sunt considera\xc8\x9bi poten\xc8\x9bialii s\xc4\x83i ctitori. \xc3\x8en 1711, ca urmare a unei ample renov\xc4\x83ri, vechiului nucleu al bisericii i-au fost adosate turnul-clopotni\xc8\x9b\xc4\x83 \xc8\x99i tinda. La mijlocul secolului al XVI-lea, odat\xc4\x83 cu \xc3\xaembr\xc4\x83\xc8\x9bi\xc8\x99area ideilor Reformei de c\xc4\x83tre nobilimea local\xc4\x83, sf\xc3\xa2ntul l\xc4\x83ca\xc8\x99 a fost \xc3\xaenstr\xc4\x83inat, realitate sugerat\xc4\x83 de v\xc4\x83ruirea frescelor interioare. Totu\xc8\x99i, prin \xc3\xaen\xc8\x9belegeri exprese, divergen\xc8\x9bele dintre ortodoc\xc8\x99i (ulterior uni\xc8\x9bi) \xc8\x99i calvini au fost evitate, biserica deservind, alternativ, p\xc3\xa2n\xc4\x83 \xc3\xaen anul 1759, c\xc3\xa2nd a avut loc cunoscuta vizit\xc4\x83 canonic\xc4\x83 a ierarhului unit Petru Pavel Aron, at\xc3\xa2t "neme\xc8\x99imea" maghiar\xc4\x83, c\xc3\xa2t \xc8\x99i ob\xc8\x99tea s\xc4\x83teasc\xc4\x83 rom\xc3\xa2neasc\xc4\x83; dup\xc4\x83 aceast\xc4\x83 dat\xc4\x83 a trecut definitiv \xc3\xaen folosin\xc8\x9ba reforma\xc8\x9bilor , fiind men\xc8\x9bionat\xc4\x83, ca atare, pe harta iosefin\xc4\x83 a Transilvaniei (1769-1773) \xc8\x99i \xc3\xaen tabelele conscrip\xc8\x9biei din anii 1829-1831; recens\xc4\x83mintele ecleziastice din 1733, 1750 \xc8\x99i 1761-1762 o atestaser\xc4\x83 ca fiind unit\xc4\x83. Cu timpul, \xc3\xaempu\xc8\x9bin\xc3\xa2ndu-se credincio\xc8\x99ii reforma\xc8\x9bi, l\xc4\x83ca\xc8\x99ul s-a degradat iremediabil, fiind, \xc3\xaen cele din urm\xc4\x83, dezafectat cultului; \xc3\xaen anul 1860, c\xc3\xa2nd a fost d\xc4\x83r\xc3\xa2mat, de sub stratul de var au ap\xc4\x83rut fragmente ale valoroaselor fresce ortodoxe de odinioar\xc4\x83._NEWLINE_Cu materialul recuperat de la biserica veche a fost ridicat, \xc3\xaen anul 1880, un nou l\xc4\x83ca\xc8\x99 de cult reformat, asem\xc4\x83n\xc4\x83tor din punct de vedere planimetric: absid\xc4\x83 semicircular\xc4\x83 nedecro\xc8\x99at\xc4\x83, nav\xc4\x83 dreptunghiular\xc4\x83, cosolidat\xc4\x83 prin patru contrafor\xc8\x9bi scunzi, \xc8\x99i un turn-clopotni\xc8\x9b\xc4\x83 etajat, cu un coif piramidal, \xc3\xaenvelit \xc3\xaen tabl\xc4\x83 (la acoperi\xc8\x99ul propriu-zis s-a utilizat \xc8\x9bigla), ridicat deasupra unicei intr\xc4\x83ri r\xc4\x83s\xc4\x83ritene. \xc3\x8entr-adev\xc4\x83r, edificiul prezint\xc4\x83 o orientare inversat\xc4\x83, prin amplasarea altarului spre vest. L\xc4\x83ca\xc8\x99ul, trecut \xc3\xaen 1957 \xc3\xaen patrimoniul Bisericii Ortodoxe, a fost renovat \xc3\xaen anii 1979, 1984, 2008-2009. \xc3\x8enchinat \xc3\xaen prezent "Sfintei Cuvioase Parascheva", edificiul figureaz\xc4\x83 pe lista monumentelor istorice rom\xc3\xa2ne\xc8\x99ti (HD-II-m-B-03298).'